钦定古今图书集成/明伦汇编/氏族典/第160卷 > 韩怀明
## 钦定古今图书集成/明伦汇编/氏族典/第160卷 > 韩怀明

按《梁书韩怀明传》：“怀明，上党人也。客居荆州。年十岁，
母患尸疰，每发辄危殆。怀明夜于星下稽颡祈祷，忽
闻香气，空中有人语曰：‘童子母，须臾永差，无劳自苦’。
未晓而母豁然平复。十五丧父，几至灭性，负土成坟，
赠助无所受。免丧，师事南阳刘虬。虬尝一日废讲，独
居涕泣，怀明窃问其故，虬家人答云：‘是外祖亡日。时’”
虬母亦亡矣。怀明闻之，即日罢学，还家就养。家贫，常
肆力以供甘脆，嬉怡膝下，朝夕不离母侧。母年九十
一以寿终，怀明水浆不入口一旬，号哭不绝声。既除
丧，蔬食终身，衣衾无改。天监初，刺史始兴王憺表言
之州，累辟不就，卒于家。